Source: http://totalbaschet.ro/articol/Opinie-CSM-Steaua-joac%C4%83-pentru-al-doilea-an-consecutiv-finala-%C3%AEn-modesta-Sal%C4%83-a-Regimentului-de-Gard%C4%83~62306
Timestamp: 2018-07-19 07:53:22+00:00

Document:
CSM Steaua Eximbank București a reușit a doua calificare consecutivă în finala Ligii Naționale de Baschet Masculin, după cea de anul trecut, împotriva celor de la U-BT Cluj-Napoca.
Față de anul trecut, când trupa lui Jukka Toijala a întâlnit o echipă mult prea puternică, CSM Steaua s-a întărit considerabil la deadline-ul pentru transferuri și a avut un traseu extrem de greu în playoff, revenind de la 1-2 și 0-2 în seriile cu BC SCM Timișoara și U-BT Cluj. Acum, echipa patronată de primăria Capitalei și de Clubul Sportiv al Armatei are șansa să câștige primul titlu după aproape trei decenii, după ce a „furat” un meci în Arena Antonio Alexe din Oradea. Cu toate acestea, CSM Steaua va juca pentru al doilea an consecutiv cu trofeul pe masă în modesta Sală a Regimentului de Gardă Mihai Viteazu, care are o capacitate maximă de 500 de locuri.
Situația s-a produs din două motive: unul de natură sportivă, altul din cauza infrastructurii. Motivul de natură sportivă se referă la faptul că CSM Steaua nu a jucat deloc în acest sezon într-o altă sală în meciurile care au contat pe teren propriu, cu excepția celui din FIBA Europe Cup, când a evoluat împotriva lui Kormend la Târgoviște. Astfel, jucătorii au preferat să rămână în sala în care se antrenează, în ciuda unei capacități extrem de modeste!
Apoi, mai este motivul care ține de infrastructură. După scoaterea din uz a Sălii Floreasca, Bucureștiul a mai rămas cu Sala Polivalentă din Parcul Tineretului și cu Sala Dinamo din Ștefan cel Mare ca arene cu capacități ridicate. Cum pe arena alb-roșilor era exclus să se joace din motive evidente, sala Polivalenta era singura altă opțiune pentru steliști. Cu toate acestea, echipa condusă de Jukka Toijala nu a avut cum să se antreneze pe cea mai mare arenă din capitală, care a găzduit și Final Four-ul Champions League la volei feminin la care a participat Alba Blaj. Motivul este simplu: a avut prioritate echipa de handbal fete a CSM București, care a terminat pe locul 3 în Champions League și a avut în componență nume grele precum Cristina Neagu, Paula Ungureanu sau Bella Gulden.
Cum s-a ajuns însă în situația ca București să nu aibă decât o singură sală cu o capacitate de peste 5.000 de locuri nu este un mister. Administrațiile care au condus capitala în ultimii zeci de ani nu au făcut absolut nimic pentru infrastructura orașului pentru mari evenimente sportive. Primul care s-a lăudat că ar face ceva în acest sens a fost Sorin Oprescu. Fostul primar al Capitalei a promis în 2014 o polivalentă lângă Arena Națională, care ar fi avut o capacitate de 12.000 de locuri și un termen limită care acum pare haios: mai 2016. Cu toate acestea, după ce licitația s-a împotmolit în contestații, nici măcar o cărămidă nu a fost pusă pentru noul proiect.
A urmat apoi o altă promisiune haioasă, de data aceasta a doamnei primar Gabriela Firea: o sală polivalentă de 15.000 de locuri. Atât că noul edil al Capitalei și-a obișnuit cetățenii cu campanii de PR și vorbe goale. Așadar, evident nicio lopată nu a văzut pământul pentru construirea noii săli. În schimb, recent, doamna Firea a inaugurat o sală polivalentă în Voluntari, alături de soțul său, primarul Florentin Pandele și de directorul general CSM București, Gabriela Szabo, cea care dă numele arenei din comuna aflată la periferia Capitalei.
Interesant este că la câteva zile distanță, fosta campioană olimpică nu a fost prezentă la conferința de presă a celor de la CSM Steaua dinaintea meciului 3 cu Oradea, chiar dacă la această întâlnire a asistat omologul său de la CSA, Cristian Petrea, care a și vorbit despre această chestiune.
„Suntem conștienți de problema sălii. Încercăm să facem tot posibilul în acest sens. Am prezentat proiectul unei săli polivalente în complexul Ghencea, o sală de 2500-3000 de locuri, astfel încât cele 3 echipe ale clubului: baschet, handbal și volei, să își poată desfășura meciurile într-o sală mare, să poată fi încurajate de public. Nu cred că acest lucru se poate realiza peste noapte. Tot acest proiect va fi realizat pe termen mediu. Încercăm să scurtăm proiectul ca distanță în timp și să vedem proiectul cât mai curând realizat”, a spus comandantul Cristian Petrea.
Până când acest termen mediu va fi realizat, vom fi nevoiți să asistăm la o altă finală în cea mai mică sală din Liga Națională de Baschet Masculin.
*foto:sportpictures.eu/ facebook Gabriela Firea
Află toate informațiile redactate despre confruntarea dintre CSM Steaua EximBank vs CSM CSU Oradea
Eduard Popa / 09 June 2018 / 9:18
-8+0/--8
-10+0/--10

References: CSM 
 CSM 
 CSM 
 CSM 
 CSM 
 CSM 
 CSM 
 CSM